NÕUKOGU OTSUS,

25. märts 1991,

rahvusvahelise vase uurimisrühma pädevuse heakskiitmise kohta

(91/179/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artikleid 113 ja 116,

võttes arvesse komisjoni ettepanekut

ning arvestades, et:

rahvusvahelise vase uurimisrühma pädevus võeti vastu 24. veebruaril 1989 Genfis toimunud Ühinenud Rahvaste Organisatsiooni vasekonverentsil;

konverentsil osalenud riike ja rahvusvahelisi organisatsioone on palutud teatada Ühinenud Rahvaste Organisatsiooni peasekretärile pädevuse heakskiitmisest vastavalt selle lõike 22 punktile b;

uurimisrühm hakkab tulevikus täitma olulisi ülesandeid vaseturu ja vasekaubanduse analüüsi ja järelevalve alal;

rahvusvahelise vase uurimisrühma pädevuses sätestatud institutsiooniline struktuur eeldab ühenduse ja pädevuse heaks kiitnud liikmesriikide ühist osalemist rühma töös;

teatavad liikmesriigid on teatanud kavatsusest uurimisrühma töös osaleda;

seetõttu peaksid ühendus ja uurimisrühma töös osaleda soovivad liikmesriigid oma heakskiitmiskirjad ühisseisukoha alusel samaaegselt hoiule andma,

ON VASTU VÕTNUD JÄRGMISE OTSUSE:

Artikkel 1

Euroopa Majandusühendus kiidab heaks rahvusvahelise vase uurimisrühma pädevuse.

Ühendus ja need liikmesriigid, kes on käesolevas etapis otsustanud uurimisrühma töös osaleda, annavad oma heakskiitmiskirjad Ühinenud Rahvaste Organisatsiooni peasekretärile hoiule samaaegselt ja niipea, kui vajalikud siseriiklikud menetlused on lõpule viidud.

Pädevuse tekst on lisatud käesolevale otsusele.

Artikkel 2

Nõukogu eesistujal on õigus määrata isikud, kes on volitatud ühenduse nimel heakskiitmiskirjad hoiule andma.

Brüssel, 25. märts 1991

Nõukogu nimel

eesistuja

R. STEICHEN

LISA

RAHVUSVAHELISE VASE UURIMISRÜHMA PÄDEVUS

Loomine

1.Käesolevaga luuakse rahvusvaheline vase uurimisrühm antud pädevuse sätete elluviimiseks ja pädevuse rakendamise kontrollimiseks.

Eesmärk

2. Uurimisrühma eesmärk on edendada rahvusvahelist koostööd vase alal, parandades rahvusvahelist vasemajandust käsitleva teabe kättesaadavust ja toimides valitsustevaheliste vase-alaste küsimuste konsultatsioonide kohana.

Mõisted

3. a) Uurimisrühm on käesoleva pädevusega loodud rahvusvaheline vase uurimisrühm.

b) Vask on järgmised vasemaagid ja kontsentraadid: rafineerimata ja rafineeritud vask, sealhulgas sekundaarvask; vasesulamid; vasejäätmed ja -jäägid; pooltooted ja teised uurimisrühma määratud vasktooted.

c) Liikmed on kõik lõikes 5 sätestatud riigid ja valitsustevahelised organisatsioonid, kes on vastavalt lõikele 22 teatanud käesoleva pädevuse heakskiitmisest.

Ülesanded

4. Uurimisrühm täidab oma eesmärkide saavutamiseks järgmisi ülesandeid:

a) korraldab konsultatsioone ja teabevahetust rahvusvahelise vasemajanduse küsimustes;

b) täiustab vasealast statistikat;

c) hindab korrapäraselt vaseturu olukorda ja ülemaailmse vasetööstuse väljavaateid;

d) korraldab uuringuid uurimisrühma huvitavates küsimustes;

e) arendab tegevusi, mis on seotud teiste organisatsioonide jõupingutustega vaseturu arendamiseks ja vasenõudluse soodustamiseks;

f) käsitleb rahvusvahelises vasemajanduses tekkinud või tekkida võivaid eriprobleeme ja -raskusi.

Uurimisrühm täidab nimetatud ülesandeid, sekkumata liikmesriikide õigusse juhtida ise oma siseriikliku vasemajanduse kõiki aspekte ja piiramata ühegi teise rahvusvahelise organisatsiooni pädevust tema õiguspädevuse alla kuuluvates küsimustes.

Koosseis

5. Uurimisrühma liikmeks võivad astuda kõik riigid, kes on huvitatud vase tootmisest, selle tarbimisest või rahvusvahelisest vasekaubandusest, ning kõik valitsustevahelised organisatsioonid, kellel on kohustus pidada läbirääkimisi rahvusvaheliste lepingute, eriti kaubalepingute sõlmimiseks ning kellel on kohustus nimetatud lepinguid sõlmida ja rakendada.

Uurimisrühma volitused

6. a) Uurimisrühmal on kõik volitused ja õigus võtta meetmeid või korraldada meetmete võtmist, et tagada käesoleva pädevuse sätete kohaldamine.

b) Uurimisrühmal ei ole otseseid ega kaudseid volitusi sõlmida lepinguid vase ega muude kaupade või toodetega kauplemiseks, ega futuurtehingutega seotud lepinguid; samuti ei ole uurimisrühmal volitusi võtta eelnimetatud otstarbel rahalisi kohustusi.

c) Uurimisrühm võtab vastu oma kohustuste täitmiseks vajaliku töökorra, mis peab olema kooskõlas ega tohi olla vastuolus käesoleva pädevusega.

d) Uurimisrühmal ei ole volitusi võtta ei enda ega oma liikmete nimel kohustusi, mis jäävad käesoleva pädevuse või uurimisrühma töökorra raamidest välja.

Peakontor

7. Uurimisrühma peakorter asub uurimisrühma valitud asukohas ühe liikmesriigi territooriumil, kui uurimisrühm ei otsusta teisiti. Peakorterit käsitleva kokkuleppe sõlmimiseks astub uurimisrühm võõrustajariigi valitsusega läbirääkimistesse ja nimetatud kokkulepe sõlmitakse niipea kui võimalik pärast käesoleva pädevuse jõustumist.

Otsustamine

8. a) Käesoleva pädevusega asutatud uurimisrühma kõrgeim võimuorgan on uurimisrühma üldkoosolek.

b) Uurimisrühm, lõikes 9 nimetatud alaline komitee ning muud komiteed ja allorganid, mida võidakse asutada, langetavad otsuseid konsensuse alusel ja ilma hääletamata, välja arvatud otsuste puhul, mis käesoleva pädevuse või töökorra alusel langetatakse häälteenamusega.

c) Igal liikmesriigil on üks hääl.

Alaline komitee

9. a) Uurimisrühm asutab alalise komitee, mis koosneb uurimisrühma liikmetest, kes on avaldanud soovi selle töös osaleda.

b) Alaline komitee täidab uurimisrühma antud ülesandeid ja annab uurimisrühmale aru oma töö edenemisest ja selle tulemustest.

Komiteed ja allorganid

10. Lisaks alalisele komiteele on uurimisrühmal õigus asutada ka muid komiteesid ja allorganeid tingimustel, mille ta ise kindlaks määrab.

Sekretariaat

11. a) Uurimisrühmal on sekretariaat, mis koosneb peasekretärist ja muust vajalikust personalist.

b) Uurimisrühma kõrgeim haldusametnik on peasekretär, kes vastutab käesoleva pädevuse haldamise ja kohaldamise eest kooskõlas uurimisrühma otsustega.

Koostöö

12. a) Uurimisrühm võib korraldada konsultatsioone ja teha koostööd Ühinenud Rahvaste Organisatsiooni, tema organite ja spetsialiseeritud asutustega ning vajadusel ka teiste valitsustevaheliste asutustega.

b) Samuti võib uurimisrühm teha korraldusi, mida ta peab asjakohaseks, et pidada ühendust valitsustega, kes on asjast huvitatud, kuid uurimisrühma töös ei osale, ning asjaomaste rahvusvaheliste valitsusväliste organisatsioonide ja erasektori asutustega.

c) Uurimisrühm või tema allorganid võivad kutsuda uurimisrühma koosolekutele vaatlejaid uurimisrühma või eespool nimetatud organite määratud tingimustel.

Suhted ÜRO toorainefondiga

13. Uurimisrühm võib taotleda enda määramist rahvusvaheliseks tooraineorganiks (ICB) vastavalt ÜRO toorainefondi asutamislepingu artikli 7 lõikele 9 eesmärgiga spondeerida fondi teiselt arvelt rahastatavaid vaseprojekte kooskõlas käesoleva pädevuse sätetega. Selliste projektide spondeerimise otsused peab üldjuhul tegema üksmeelselt. Kui üksmeelele ei ole võimalik jõuda, langetatakse otsus kahekolmandikulise häälteenamusega. Uurimisrühmal ei ole õigust võtta selliste projektide spondeerimiseks rahalisi kohustusi; samuti ei tohi uurimisrühm olla selliste projektide teostaja.

Õiguslik seisund

14. a) Uurimisrühm on juriidiline isik. Eelkõige võib uurimisrühm sõlmida lepinguid, omandada ja käsutada vallas- ja kinnisvara ning algatada kohtumenetlusi, kui lõike 6 punktist b ei tulene teisiti.

b) Uurimisrühma staatust võõrustajariigi territooriumil reguleerib peakorterit käsitlev kokkulepe, mille sõlmivad võõrustajariik ja uurimisrühm.

Osamaksud eelarvesse

15. a) Uurimisrühma kõik liikmed osalevad uurimisrühma töökorra sätetega kooskõlas kinnitatud aastaeelarves oma osamaksu piires. Iga liikme osamaksu suuruse väljaarvutamiseks jaotatakse 50 % eelarvest nende vahel võrdselt; 25 % eelarvest jaotatakse liikmesriikide vahel võrdeliselt nende osale kõikide liikmesriikide vaseekspordi ja -impordi kogumahus, mis arvestatakse vasemaagi ja -kontsentraatide vasesisalduse põhjal ja sisaldab ka rafineeritud ja rafineerimata vase impordi ja ekspordi mahte; ülejäänud 25 % jaotatakse liikmesriikide vahel võrdeliselt nende osaga kogumahus, mille saamiseks liidetakse kokku iga liikmesriigi kaevandatud vase kogus või tarbitud rafineeritud vase kogus, olenevalt sellest, kumb arv on suurem. Liikmesriikide osad arvutatakse kolme viimase kalendriaasta põhjal, mille kohta on saadaval statistilised andmed.

b) Uurimisrühm määrab liikmete osamaksu suuruse iga majandusaasta kohta kooskõlas töökorra osamaksu käsitlevate sätetega ja sellises vääringus, nagu uurimisrühm otsustab.Iga liige tasub osamaksu kooskõlas oma põhiseadusest tulenevate menetlustega.

c) Lisaks eelarvesse laekuvatele osamaksudele on uurimisrühmal õigus vastu võtta annetusi ka rühmavälistest allikatest.

Statistika ja teave

16. a) Uurimisrühm kogub, töötleb ja teeb oma liikmetele kättesaadavaks vase tootmist, -kaubandust, -varusid ja tarbimist käsitleva teabe, mida ta peab käesoleva pädevuse tõhusa rakendamise seisukohalt vajalikuks, sealhulgas teabe vase tarbimise kohta eri turgude ja kasutusalade kaupa ning samuti allpool punktis b nimetatud teabe.

b) Uurimisrühm teeb asjakohased korraldused, et tagada teabevahetus riikide valitsustega, kes on asjast huvitatud, kuid uurimisrühmas ei osale, ja asjaomaste valitsusväliste ja valitsustevaheliste organisatsioonidega, et vältida töö kattumist ja tagada uusima usaldusväärse ja täieliku teabe kättesaadavus vase tootmise, tarbimise, -varude, rahvusvahelise vasekaubanduse, rahvusvaheliselt tunnustatud ja avalikustatud vasehindade, tehnoloogia, vasealase teadus- ja arendustegevuse ning muude tegurite kohta, mis mõjutavad vase nõudmist ja pakkumist.

c) Uurimisrühm püüab tagada, et tema avalikustatud teave ei seaks ohtu vase tootmise, töötlemise, turustamise ega tarbimisega tegelevate valitsuste, isikute ega ettevõtete tegevuse konfidentsiaalsust.

Aastaülevaade ja aruanded

17. a) Uurimisrühm koostab iga-aastase ülevaate maailmas vase alal toimuva kohta, milles käsitletakse ka muid selle alaga seotud küsimusi ning mis põhineb liikmete antud ja muudest asjaomastest allikatest saadud teabel. Et aidata igal liikmel iseseisvalt prognoosida rahvusvahelise vasemajanduse arenguid, peab aastaülevaade sisaldama ülevaadet järgnevate aastate eeldatavate vasetootmismahtude kohta ning vase toodangu, tarbimise ja vasega kauplemise väljavaateid järgmiseks kalendriaastaks.

b) Uurimisrühm koostab aastaülevaate tulemusi hõlmava aruande, mis jagatakse liikmetele. Kui uurimisrühm peab seda vajalikuks, võib selle aruande ja muud liikmetele jagatavad aruanded ja uurimistööd teha töökorra sätetega kooskõlas kättesaadavaks ka teistele huvitatud pooltele.

Turu arendamine

18. a) Uurimisrühm korraldab arutelusid liikmete vahel ning arutelusid liikmete ja kolmandate poolte vahel, kelleks võivad olla näiteks vaseuuringute ja vaseturu arendusega tegelevad organisatsioonid, vaagimaks võimalusi ja vahendeid vasenõudluse tõstmiseks ja vaseturu arendamiseks. Uurimisrühma poolt sellel eesmärgil koostatud turu arengut käsitlevaid uurimusi levitatakse vaseala arenguga tegelevatele organisatsioonidele, kes koostavad nende alusel turuarendusprojektide ettepanekuid, mis esitatakse läbivaatamiseks uurimisrühmale. Nimetatud projekte teostavad turuarendusega tegelevad organisatsioonid. Uurimisrühm võib valida spondeerimiseks ÜRO toorainefondi teiselt eelarvelt rahastatavaid projekte.

b) Uurimisrühm pakub turuarendusega tegelevatele organisatsioonidele abi nende tegevuse koordineerimisel ja toetab turuarendusele suunatud tegevuse laiendamist.

Uuringud

19. a) Uurimisrühm korraldab või laseb korraldada rahvusvahelist vasemajandust käsitlevaid sihtuuringuid.

b) Eespool nimetatud uuringutes võib esitada uurimisrühmale üldisi soovitusi ja ettepanekuid, kuid selliste soovituste või ettepanekutega ei tohi sekkuda liikmesriikide õigusse juhtida ise oma siseriikliku vasemajanduse kõiki aspekte ega piirata ühegi teise rahvusvahelise organisatsiooni pädevust tema õiguspädevuse alla kuuluvates küsimustes.

Liikmete kohustused

20. Liikmed annavad endast parima omavahelise koostöö sujumiseks ning uurimisrühma eesmärkide saavutamiseks eelkõige seeläbi, et esitavad lõike 16 punktis a nimetatud teavet.

Muutmine

21. Käesolevat pädevust võib muuta ainult uurimisrühma üksmeelsel otsusel.

Jõustumine

22. a) Käesolev pädevus jõustub lõplikult siis, kui riigid, kelle vasekaubandus moodustab käesoleva pädevuse lisas esitatud andmete kohaselt kokku vähemalt 80 % kõikide seal esindatud riikide vasekaubandusest, teatavad Ühinenud Rahvaste Organisatsioonile (edaspidi "hoiulevõtja") käesoleva pädevuse lõplikust heakskiitmisest vastavalt käesoleva lõike punktile c.

b) Käesolev pädevus jõustub ajutiselt siis, kui riigid, kelle vasekaubandus moodustab käesoleva pädevuse lisas esitatud andmete kohaselt kokku vähemalt 60 % kõikide seal esindatud riikide vasekaubandusest, teatavad hoiulevõtjale käesoleva pädevuse ajutisest või lõplikust heakskiitmisest vastavalt käesoleva lõike punktile c.

c) Lõikes 5 nimetatud riik või valitsustevaheline organisatsioon, kes soovib uurimisrühma liikmeks astuda, teatab hoiulevõtjale, et ta kiidab käesoleva pädevuse heaks ajutiselt, kuni siseriiklikud menetlused on lõpule viidud, või lõplikult. Riik või valitsustevaheline organisatsioon, kes on teatanud käesoleva pädevuse ajutisest heakskiitmisest, püüab oma menetlused lõpule viia 36 kuu jooksul alates käesoleva pädevuse jõustumise kuupäevast või pädevuse heakskiitmisest teatamise kuupäevast, olenevalt sellest, kumb on hilisem, ning teatab sellest hoiulevõtjale. Kui mõni riik või valitsustevaheline organisatsioon ei ole võimeline oma menetlusi eespool nimetatud ajavahemiku jooksul lõpule viima, võib uurimisrühm selle riigi või valitsustevahelise organisatsiooni suhtes tähtaega pikendada.

d) Kui nõuded käesoleva pädevuse jõustumiseks ei ole täidetud hiljemalt 30. juunil 1990, esitab hoiulevõtja riikidele ja valitsustevahelistele organisatsioonidele, kes on teatanud käesoleva pädevuse ajutisest või lõplikust heakskiitmisest, ettepaneku langetada omavaheline otsus käesoleva pädevuse ajutise või lõpliku jõustamise kohta.

e) Pärast käesoleva pädevuse jõustumist kutsub hoiulevõtja esimesel võimalusel kokku uurimisrühma avakoosoleku. Võimalusel teavitatakse liikmeid koosoleku toimumisest vähemalt kuu aega ette.

Väljaastumine

23. a) Igal liikmel on õigus igal ajal uurimisrühmast välja astuda, teatades sellest kirjalikult hoiulevõtjale ja uurimisrühma peasekretärile.

b) Väljaastumine ei mõjuta juba tekkinud rahaliste kohustuste täitmist ega anna väljaastuvale liikmele väljaastumise õigust nõuda väljaastumise aasta osamaksu tagasi.

c) Väljaastumine jõustub 60 päeva möödumisel päevast, mil hoiulevõtja saab vastava teatise.

d) Uurimisrühma peasekretär teavitab viivitamata uurimisrühma kõiki liikmeid käesoleva lõike kohase teatise saamisest.

Lõpetamine

24. a) Uurimisrühmal on igal ajal õigus langetada kahekolmandikulise häälteenamusega otsus käesoleva pädevuse lõpetamise kohta. Pädevus lõpetamine jõustub uurimisrühma määratud kuupäeval.

b) Uurimisrühm eksisteerib käesoleva pädevuse lõppemisest olenemata veel aja vältel, mis kulub rühma likvideerimiseks ning tasaarvelduseks.

Reservatsioonid

25. Käesoleva pädevuse ühegi sätte suhtes ei või teha reservatsioone.

LISA

Vasekaubandus1

Riik Eksport Import Kauplemise kogumaht Osa (%)

(tuhandetes tonnides)

Austraalia 150,7 - 150,7 1,41

Austria 24,2 13,3 37,5 0,35

Belgia/Luksemburg 222,6 430,9 653,5 6,12

Boliivia 1,0 - 1,0 0,01

Brasiilia 2,3 153,8 156,1 1,46

Bulgaaria 1,0 2,0 3,0 0,03

Kanada 635,1 78,7 713,8 6,69

Tšiili 1 308,0 - 1 308,0 12,26

Hiina 7,0 358,9 365,9 3,43

Kuuba 2,7 6,5 9,2 0,09

Taani 2,5 1,8 4,3 0,04

Soome 21,9 54,5 76,4 0,72

Prantsusmaa 15,1 358,7 373,8 3,50

Saksamaa Demokraatlik Vabariik 13,5 62,5 76,0 0,71

Saksamaa Liitvabariik 70,7 713,0 783,7 7,34

Kreeka - 23,7 23,7 0,22

Ungari - 34,0 34,0 0,32

India - 64,6 64,6 0,61

Indoneesia 90,4 17,4 107,8 1,01

Iraani Islamivabariik 41,7 - 41,7 0,39

Iirimaa 0,9 0,2 1,1 0,01

Itaalia 13,1 355,7 368,8 3,46

Jaapan 55,4 1 217,1 1 272,5 11,92

Madagaskar - - - -

Mehhiko 122,0 5,0 127,0 1,19

Madalmaad 7,6 23,1 30,7 0,29

Norra 53,5 12,0 65,5 0,61

Panama - - - -

Paapua Uus-Guinea 171,5 - 171,5 1,61

Peruu 343,4 - 343,4 3,22

Filipiinid 217,1 - 217,1 2,03

Poola 177,1 18,4 195,5 1,83

Portugal 3,1 16,7 19,8 0,19

Korea Vabariik 4,2 177,9 182,1 1,71

Hispaania 86,4 97,0 183,4 1,72

Rootsi 81,6 81,9 163,5 1,53

Tai - 17,6 17,6 0,16

Türgi - 46,3 46,3 0,43

Nõukogude Sotsialistlike Vabariikide Liit 103,3 23,6 126,9 1,19

Suurbritannia ja Põhja-Iirimaa Ühendatud Kuningriik 32,1 324,5 356,6 3,34

Ameerika Ühendriigid 187,9 529,1 717,0 6,72

Jugoslaavia 16,5 34,5 51,0 0,48

Sair 508,4 - 508,4 4,76

Sambia 500,5 20,0 520,5 4,88

KOKKU: 5 296,0 5 374,9 10 670,9 100,00

1 1988. aasta Ühinenud Rahvaste Organisatsiooni vasekonverentsil osalenud riikide vasemaagi ja -kontsentraatide impordi ja ekspordi keskmine aastamaht ajavahemikus 1981-1986, mis on arvestatud vasemaagi ja -kontsentraatide vasesisalduse põhjal ning hõlmab ka rafineeritud ja rafineerimata vaske.